[pic] | COMISIA EUROPEANĂ |

Bruxelles, 31.8.2010

COM(2010) 446 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/011 NL/NXP Semiconductors introdusă de Țările de Jos)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) în limitele plafonului anual de 500 de milioane EUR în plus față de rubricile bugetare corespunzătoare ale cadrului financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 26 martie 2010, Țările de Jos au introdus cererea EGF/2010/011 NL/NXP Semiconductors pentru a obține o contribuție financiară a FEG în urma concedierilor efectuate în întreprinderea NXP Semiconductors Netherlands BV (denumită în continuare „NXP”) din Țările de Jos.

După o examinare amănunțită a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie

Numărul de referință FEG EGF/2010/011

Stat membru Țările de Jos

Articolul 2 (a)

Întreprinderea în cauză NXP Semiconductors Netherlands BV

Furnizori și producători din aval Nu se aplică

Perioada de referință 1/10/2009 – 31/1/2010

Data de începere a serviciilor personalizate 1/10/2009

Data cererii 26/3/2010

Concedieri în timpul perioadei de referință 590

Concedieri înainte sau după perioada de referință 0

Lucrători concediați vizați de sprijin 512

Servicii personalizate: buget în EUR 2 672 395

Cheltuieli pentru punerea în aplicare a FEG[3]: buget în EUR 111 350

% cheltuieli pentru punerea în aplicare a FEG 4 %

Bugetul total în EUR 2 783 745

Contribuția FEG, în EUR (65 %) 1 809 434

1. Cererea a fost prezentată Comisiei la data de 26 martie 2010 și a fost completată cu informații suplimentare până la data de 3 iunie 2010.

2. Cererea îndeplinește condițiile de utilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv.

Legătura dintre concedieri și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru a stabili legătura între concedieri și modificările structurii comerțului mondial generate de globalizare, Țările de Jos susțin că piața semiconductorilor[4] este o piață mondială foarte competitivă, cu un număr limitat de mari actori. În 2009, cei 20 de producători majori reprezentau 63% din piața mondială[5], ceea ce creează asupra producătorilor o presiune continuă pentru a reduce costurile. Țările de Jos menționează că, în Asia, producătorii de semiconductori oferă salarii mult mai scăzute. Costurile salariale directe din Țările de Jos sunt cu 54 % superioare celor din Singapore, de exemplu, iar în ceea ce privește costurile salariale indirecte, diferența este de 47 %. Conform datelor privind vânzările anuale furnizate de iSuppli Corporation, cota de piață a Europei a scăzut de la 14,9 % în 2005, la 11,2 % în 2009, în timp ce, pentru principalii actori din Asia, aceasta a crescut de la 39,7 % în 2005, la 43,3 % în 2009. Cursul de schimb EUR/USD a creat un nou dezavantaj comparativ pentru producătorii europeni, întrucât costurile sunt suportate în EUR și produsele sunt vândute în USD.

4. Țările de Jos susțin, de asemenea, că impactul modificărilor comerțului mondial a fost mai agravat de criza economică și financiară, întrucât piața semiconductorilor este foarte sensibilă la variațiile creșterii economice. În aprilie 2009, cifra de afaceri mondială în sectorul semiconductorilor a scăzut cu 25,1 %, comparativ cu aprilie 2008.

Indicarea numărului de concedieri și îndeplinirea criteriilor de la articolul 2 litera (a)

5. Țările de Jos au prezentat această cerere în temeiul criteriului de intervenție prevăzut la articolul 2 litera (a) din Regulamentul (CE) nr. 1927/2006, conform căruia numărul concedierilor într-o perioadă de patru luni trebuie să fie de cel puțin 500, în cadrul unei întreprinderi dintr-un stat membru, inclusiv lucrătorii concediați la nivelul furnizorilor și al producătorilor din aval.

6. În cerere sunt menționate 590 de concedieri într-o singură întreprindere – NXP – în perioada de referință de patru luni, de la 1 octombrie 2009 la 31 ianuarie 2010. Din aceste concedieri, 473 au fost calculate în conformitate cu articolul 2 al doilea paragraf prima liniuță din Regulamentul (CE) nr. 1927/2006 și 117 în conformitate cu a doua liniuță de la același articol.

Explicația naturii neprevăzute a acestor concedieri

7. Autoritățile olandeze afirmă că, în ciuda eforturilor importante depuse de NXP în ultimii ani pentru a-și reduce costurile de producție și a rămâne astfel competitivă pe piața mondială, nu era previzibil faptul că producătorii de semiconductori din Asia își vor îmbunătăți poziția competitivă într-un mod atât de semnificativ. Reducerile de costuri efectuate de NXP nu au fost suficiente pentru a compensa avantajul comparativ reprezentat de salariile scăzute din Asia. Criza economică și financiară actuală constituie un alt factor care nu a putut fi prevăzut.

Identificarea întreprinderilor care concediază și a lucrătorilor vizați pentru asistență

8. Cererea menționează un total de 590 de concedieri într-o singură întreprindere (NXP), 512 dintre lucrătorii vizați urmând să beneficieze de asistență. Ceilalți lucrători își vor găsi, probabil, locuri de muncă din proprie inițiativă, fără a solicita asistență din partea FEG, sau vor părăsi piața muncii.

9. Defalcarea pe lucrători vizați este următoarea:

Categorie Numărul Procente

Bărbați 425 83

Femei 87 17

Cetățeni UE 486 95

Cetățeni non-UE 26 5

între 15-24 de ani 1 > 0

între 25-54 de ani 450 88

între 55-64 de ani 61 12

Categoriile de mai sus cuprind 7 lucrători (1,3 %) care prezintă o problemă de sănătate de lungă durată sau un handicap.

10. În ceea ce privește categoriile profesionale, defalcarea este următoarea:

Categorie Numărul Procente

Personal de conducere 10 2

Specialiști cu ocupații intelectuale și științifice 20 4

Tehnicieni 24 4

Funcționari administrativi 14 3

Lucrători operativi în servicii și comerț 4 1

Operatori și asamblori la mașini și instalații 440 86

11. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, precum și a autorităților și a părților interesate

12. NXP este situată în Nijmegen, provincia Gelderland (regiunea NUTS II NL22) și în Eindhoven, provincia Noord Brabant (regiunea NUTS II NL41). Nijmegen și împrejurimile sale formează teritoriul cel mai vizat de concedieri, întrucât majoritatea acestor concedieri au avut loc în unitatea de producție a NVP din Nijmegen.

13. Autoritatea responsabilă este Ministerul olandez al afacerilor sociale și ocupării forței de muncă. Punerea în aplicare a măsurilor a fost delegată întreprinderii NXP, prin intermediul centrului său de mobilitate denumit „NXT Job”. Printre ceilalți actori implicați, se numără municipalitățile Nijmegen și Eindhoven, sindicatele FNV Bondgenoten („Federale Nederlandse Vaksbeweging”), CNV („Christelijk Nationaal Vakverbond in Nederland”), Dienstenbond, De Unie și VHPP („Belangen Vereniging Hoger opgeleid Personeel”), birourile din Nijmegen și Eindhoven ale organismului public responsabil de plata alocațiilor UVW Werkbedrijf („Uitvoeringsinstituut WerknemersVerzekeringen”), centrele regionale de formare din Nijmegen și Eindhoven, Hoge School Arnhem Nijmegen, Avans Hogescholen, universitatea tehnică din Eindhoven și organizația „Leren en Werken Nijmegen” (A învăța și a munci Nijmegen).

Impactul preconizat al concedierilor în ceea ce privește ocuparea forței de muncă la nivel local, regional sau național

14. Din cele 590 de concedieri, 526 au avut loc în Nijmegen și 76 în Eindhoven. Autoritățile olandeze subliniază impactul local semnificativ pe care îl vor avea concedierile din Nijmegen, întrucât NXP este cel mai mare angajator industrial din zonă. El a oferit locuri de muncă unui număr important de lucrători slab calificați, care au lucrat timp de mai multe decenii în întreprinderea respectivă. Lipsa de oportunități de locuri de muncă în întreprinderile similare din regiune va fi deosebit de problematică pentru lucrătorii care au o experiență foarte specializată în domeniul producției. Conform celor afirmate de Țările de Jos, situația este puțin diferită la Eindhoven, unde concedierile vizează în principal activitățile de cercetare și dezvoltare. Lucrătorii concediați de NXP au experiență, dar aceasta este relevantă doar într-un segment de piață limitat și alte întreprinderi de cercetare și dezvoltare din regiune suferă de pe urma criza economice și financiare.

15. Ca o consecință a crizei economice și financiare, autoritățile olandeze prevăd că, în 2010, situația economică în toate provinciile din Țările de Jos va fi mai precară decât în anii anteriori crizei. Prin urmare, concedierile din NXP nu au făcut decât să agraveze situația existentă.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate din Fondurile structurale

16. Sunt propuse următoarele tipuri de măsuri, care sunt combinate pentru a forma un pachet coordonat de servicii personalizate destinate să reintegreze lucrătorii pe piața muncii. Aceste măsuri vor fi puse în aplicare prin intermediul NXT Job, centrul de mobilitate creat de NXP.

17. Faza de început și însoțirea pe durata tranziției profesionale: această măsură cuprinde reuniunile de informare colectivă privind măsurile disponibile, întrevederea inițială cu lucrătorii concediați și înregistrarea lor, desemnarea unui mentor individual disponibil pe toată durata reintegrării, precum și identificarea celor mai adecvate tipuri de măsuri. Ea include, de asemenea, o însoțire pe durata tranziției profesionale, care constă în programe adaptate nevoilor lucrătorului, inclusiv o evaluare a competențelor, stabilirea unui plan de acțiune în ceea ce privește cariera și formarea profesională, o formare în materie de căutare de locuri de muncă, comunicarea de informații cu privire la locurile de muncă disponibile, precum și contactarea noilor angajatori potențiali.

18. Formarea și reconversia profesională: această măsură vizează formarea profesională. Parcursurile de formare individuale se bazează pe cererea de pe piața muncii și sunt definite în cadrul unei cooperări strânse între lucrătorii concediați, partenerii sociali (organizații ale angajatorilor și ale salariaților) și părțile interesate din regiunea respectivă.

19. Recunoașterea experienței anterioare: este vorba despre evaluarea cunoștințelor și a experienței anterioare a fiecărui lucrător, precum și despre identificarea domeniilor în care este necesară formare suplimentară.

20. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control, precum și cele legate de informare și publicitate.

21. Serviciile personalizate prezentate de autoritățile olandeze constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale ale acestor servicii la 2 672 395 EUR, iar costurile de punere în aplicare a FEG la 111 350 EUR (= 4 % din suma totală). Contribuția totală solicitată de la FEG este de 1 809 434 EUR (65 % din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Faza de început și însoțirea pe durata tranziției profesionale (startfase en begeleiding 'van werk naar werk) | 512 | 3 583 | 1 834 496 |

Formarea (scholing) | 221 | 3 453 | 763 113 |

Recunoașterea experienței anterioare (Erkenning van eerder Verworven Competenties – EVC) | 61 | 1 226 | 74 786 |

Subtotal servicii personalizate | 2 672 395 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestionare | 27 837 |

Informare și publicitate | 27 837 |

Activități de control | 55 675 |

Subtotal cheltuieli pentru punerea în aplicare a FEG | 111 350 * |

Total costuri estimate | 2 783 745 |

Contribuție din FEG (65 % din costurile totale) | 1 809 434 |

* Totalul nu corespunde din cauza rotunjirii.

22. Țările de Jos confirmă că măsurile descrise mai sus sunt complementare cu acțiunile finanțate din Fondurile structurale, în special cu un proiect specific de formare al FSE[6] pentru lucrătorii din întreprinderile implicate în producția de semiconductori, al cărui calendar coincide parțial cu perioada de punere în aplicare a FEG. Autoritatea de gestionare a FEG, care este, de asemenea, autoritatea de gestionare a FSE, a stabilit procedurile de control necesare pentru a elimina orice risc de dublă finanțare.

Data/datele la care serviciile personalizate pentru lucrătorii afectați au început sau sunt prevăzute să înceapă

23. Țările de Jos au inițiat serviciile personalizate pentru lucrătorii afectați, incluse în pachetul coordonat propus pentru cofinanțarea FEG, la 1 octombrie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

24. Partenerii sociali (FNV Bondgenoten, CNV Bedrijvenbond, De Unie și VHPP) au fost implicați în elaborarea și aprobarea pachetului de măsuri. Angajatorul, NXP, este responsabil de centrul de mobilitate. Organizațiile sindicale sunt reprezentate într-un grup de coordonare, care este responsabil de monitorizarea avansării măsurilor, precum și într-un comitet de însoțire, care este responsabil de supravegherea metodei de lucru a NXT Job și de punerea în aplicare a planului social.

25. Autoritățile olandeze au confirmat că au fost respectate cerințele legislației naționale și cele ale legislației comunitare privind concedierile colective.

Informare cu privire la acțiunile obligatorii în temeiul legislației naționale sau al convențiilor colective

26. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile olandeze:

27. au confirmat că respectiva contribuție financiară din partea FEG nu înlocuiește măsurile care țin de responsabilitatea societăților în temeiul legislației naționale sau al convențiilor colective;

28. au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

29. au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și control

30. Țările de Jos au notificat Comisiei că organismele care vor gestiona și vor controla contribuțiile financiare sunt cele care gestionează și controlează finanțarea din Fondul social european (FSE) în Țările de Jos. Agenția pentru afaceri sociale și ocuparea forței de muncă („Agentschap SZW”) va fi organismul intermediar pentru autoritatea de gestionare. În plus, întrucât ansamblul coordonat de măsuri personalizate va fi pus în aplicare de NXP, Ministerul afacerilor sociale și NXP au încheiat, la 5 martie 2010, o convenție care stabilește obligațiile NXP în ceea ce privește organizarea și caracterul verificabil al datelor administrative relevante.

Finanțare

31. Pe baza cererii înaintate de Țările de Jos, contribuția propusă din FEG pentru pachetul coordonat de servicii personalizate este de 1 809 434 EUR, reprezentând 65 % din costurile totale. Ajutoarele propuse de Comisie în cadrul acestui fond se bazează pe informațiile furnizate de Țările de Jos.

32. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

33. Suma propusă pentru contribuția financiară va lăsa mai mult de 25 % din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

34. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două părți ale autorității bugetare nu este de acord cu această propunere, se va organiza o reuniune formală trilaterală.

35. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Sursa creditelor de plată

36. În stadiul actual de execuție, se preconizează că creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovare – Program pentru inovare și spirit antreprenorial” nu vor fi utilizate în întregime în acest an.

37. Într-adevăr, această linie vizează cheltuielile legate de punerea în aplicare a instrumentului financiar al programului în cauză, al cărui principal obiectiv este de a facilita accesul IMM-urilor la finanțare. Există un anumit decalaj în timp între transferurile în conturile fiduciare gestionate de Fondul European de Investiții și plățile în favoarea beneficiarilor. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 1 809 434 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/011 NL/NXP Semiconductors introdusă de Țările de Jos)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[7], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[8], în special articolul 12 alineatul (3),

având în vedere propunerea Comisiei Europene[9],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 26 martie 2010, Țările de Jos au depus o cerere de mobilizare a FEG privind concedierile din întreprinderea NXP Semiconductors Netherlands BV, iar până la 3 iunie 2010 au transmis informații suplimentare. Cererea îndeplinește condițiile pentru fixarea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 1 809 434 EUR.

(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 1 809 434 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] În conformitate cu articolul 3 al treilea paragraf din Regulamentul (CE) nr. 1927/2006.

[4] Un semiconductor este o substanță care prezintă o conductivitate electrică intermediară, între cea a unui izolant și cea a unui conductor. Este o componentă de bază a mai multor tipuri de elemente de circuite electronice folosite în comunicații, în tehnologiile de control și detecție și în calculatoare.

[5] Pe baza unui clasament stabilit în fiecare an de iSuppli Corporation.

[6] 2009ESFN451 Stichting Opleidings- en ontwikkelingsfonds voor semiconductor productiebedrijven.

[7] JO C 139, 14.6.2006, p. 1.

[8] JO L 406, 30.12.2006, p. 1.

[9] JO C […], […], p. […].